શ્રીમદ્ ભાગવતનો દશમસ્કંધ મસ્તીભર્યો છે. બાળકેળવણીના કેટલા મોટા સિદ્ધાંતો એમાં આપી દીધા છે. એક વાર કાનાએ માટી ખાધી, બલરામે જઈને ફરિયાદ કરી : ‘મા, આ કાનો માટી ખાય છે!’ મા કહે : ‘અહીંયા આવ, માટી ખાય છે? ઘરમાં દૂધ નથી? દહીં નથી? માખણ નથી? તે માટી ખાવા બેઠો!’ કાનો તો બે દાંત દબાવીને કહે : ‘અં..હં..’ મા પરાણે મોઢું ખોલાવે છે અને ભાગવતકાર કહે છે કે, તેણે મોઢું ખોલાવ્યું તો તેને ચૌદ બ્રહ્માંડ દેખાયાં! અહીં લાલો બાળક નથી, પણ બાળસ્વરૃપે શિક્ષક છે. એ બાળકની અંદર નિગૂઢ રીતે પડેલી શક્તિનાં માને દર્શન કરાવે છે. યશોદા ભાગ્યશાળી છે કે તે વિરાટ સ્વરૃપને પારખી શકે તેવી માતા હતાં! ચૌદ બ્રહ્માંડ એટલે બાળકની અંદર રહેલાં અમીબાથી માંડીને મહાત્મા ગાંધી સુધીની શક્યતાના અંશો! નાનકડા કૃષ્ણ જગતની દરેક માતાને કહે છે કે, યશોદાજીએ જે નિહાળ્યું તે તમે પણ નિહાળો અને બાળકને માત્ર બાળક માની લેવાની ભૂલ ન કરો. નાનકડો શિક્ષક સંદેશ આપે છે : Dont under Estimate any child on the Earth